Når du har opsat Facebook Pixel, kan du se, hvornår og hvor ofte dine annoncer giver konverteringer. Facebook sporer de konverteringer, annoncen har resulteret i, ud fra antal klik og visninger, annoncen har fået.
Hvis en person har klikket på en annonce og efterfølgende foretager en konvertering, er der tale om en kliktilskrivning. Hvis en annonce er blevet vist – uden at blive klikket på – og der herefter bliver foretaget en konvertering, er der tale om en visningstilskrivning.
Du kan selv bestemme tilskrivningsperioden for såvel klik- og visningstilskrivninger. Som standard arbejder Facebook ud fra et konverteringsvindue på 28 dage, når det kommer til kliktilskrivninger.
Så hvis du klikker på en annonce i dag, men først konverterer om 10 eller 27 dage, tæller Facebook fortsat en konvertering på den pågældende annonce.
Ved visningstilskrivninger er konverteringsvinduet som standard kun på én dag.
Hvis en person har fået vist eller klikket på flere annoncer, så bruger Facebook en attributionsmodel med tilskrivning til seneste berøring. Det betyder, at den sidste annonce, der har resulteret i et klik får tilskrivning.